សហរដ្ឋ​អាមេរិក​បារម្ភ​ពី​វត្តមានយោធា​ចិន​នៅ​កម្ពុជា​និង​ជំរុញ​ឲ្យ​បើកទូលាយ​ការបោះឆ្នោតខាងមុខ
លោកស្រី​ Sherman ​ក៏​បាន​ស្នើ​ឲ្យ​កម្ពុជា​ពន្យល់​ពី​ការវាយ​ចោល​អគារ​ចំនួន​២​ដែល​សហរដ្ឋ​អាមេរិក​ផ្តល់​ថវិកា​សាងសង់​ក្នុង​មូលដ្ឋាន​កងទ័ព​ជើងទឹករាម​ ដោយ​ចាត់​ទុកថា​ទង្វើ​នេះ​​នឹង​ធ្វើ​ឲ្យ​ខូចខាត​អធិបតេយ្យ​ភាព​កម្ពុជា។
វ៉ាស៊ីនតោន — លោកស្រីអនុរដ្ឋមន្ត្រីការបរទេសសហរដ្ឋអាមេរិកបានសម្តែងក្តីព្រួយបារម្ភពីវត្តមានយោធាចិននៅកម្ពុជា និងបានស្នើឲ្យថ្នាក់ដឹកនាំរដ្ឋាភិបាលកម្ពុជារក្សាជំហរឯករាជ្យដើម្បីផលប្រយោជន៍ពលរដ្ឋ។ នេះបើតាមសេចក្តីប្រកាសព័ត៌មានរបស់ក្រសួងការបរទេសសហរដ្ឋអាមេរិក។ លោកស្រី Wendy Sherman អនុរដ្ឋមន្ត្រីការបរទេសសហរដ្ឋអាមេរិកបានលើកឡើងពីក្តីព្រួយបារម្ភនេះក្នុងជំនួបជាមួយនឹងលោកនាយករដ្ឋមន្ត្រី ហ៊ុន សែន ដែលបានធ្វើឡើងកាលពីល្ងាចថ្ងៃចន្ទ។ សេចក្តីប្រកាសព័ត៌មានដែលចេញផ្សាយនៅថ្ងៃចន្ទបានបញ្ជាក់ថា៖ «លោកស្រី Sherman អនុរដ្ឋមន្ត្រីការបរទេស បានសម្តែងក្តីព្រួយបារម្ភយ៉ាងខ្លាំងអំពីវត្តមានយោធានិងការសាងសង់អគាររបស់ចិននៅក្នុងមូលដ្ឋានកងទ័ពជើងទឹករាមដែលនៅក្នុងឈូងសមុទ្រថៃ»។ លោកស្រី Sherman ក៏បានស្នើឲ្យកម្ពុជាពន្យល់ពីការវាយចោលអគារចំនួន២ដែលសហរដ្ឋអាមេរិកផ្តល់ថវិកាសាងសង់ក្នុងមូលដ្ឋានកងទ័ពជើងទឹករាម ដោយចាត់ទុកថាទង្វើនេះនឹងធ្វើឲ្យខូចខាតអធិបតេយ្យភាពកម្ពុជា គំរាមកំហែងដល់សន្តិសុខតំបន់ និងមានផលប៉ះពាល់អវិជ្ជមានដល់ទំនាក់ទំនងអាមេរិកនិងកម្ពុជា។ សេចក្តីប្រកាសព័ត៌មានបានបន្ថែមទៀតថា៖ «លោកស្រីអនុរដ្ឋមន្ត្រីបានទទូចឲ្យថ្នាក់ដឹកនាំកម្ពុជារក្សាគោលនយោបាយការបរទេសឯករាជ្យ និងរក្សាតុល្យភាព ដើម្បីផលប្រយោជន៍ដ៏ល្អបំផុតរបស់ពលរដ្ឋកម្ពុជា»។ ប្រតិភូជាន់ខ្ពស់របស់ក្រសួងការបរទេសសហរដ្ឋអាមេរិកដែលដឹកនាំ ដោយលោកស្រី Sherman បានទៅដល់ប្រទេសកម្ពុជានៅថ្ងៃចន្ទ។ ដំណើរទស្សនកិច្ចនេះធ្វើឡើងស្របពេលដែលស្ថានភាពសិទ្ធិមនុស្សនិងលទ្ធិប្រជាធិបតេយ្យក្នុងប្រទេសកម្ពុជាបានធ្លាក់ចុះយ៉ាងខ្លាំងដោយមានការចោទប្រកាន់តាមផ្លូវតុលាការលើសកម្មជនសហជីព និងអ្នកនយោបាយគណបក្សប្រឆាំងក្នុងនោះមានលោក កឹម សុខា ប្រធានគណបក្សសង្គ្រោះជាតិនិងបានបង្ខំឲ្យថ្នាក់ដឹកនាំដទៃទៀតនៃគណបក្សរស់នៅនិរទេសខ្លួនក្រៅប្រទេស។ ក្នុងជំនួបជាមួយនឹងលោកនាយករដ្ឋមន្ត្រីហ៊ុនសែន លោកស្រី Sherman ក៏បានសង្កត់ធ្ងន់លើ សារៈសំខាន់នៃសិទ្ធិមនុស្សនិងការការពារសេរីភាពជាមូលដ្ឋាននៃទំនាក់ទំនងជាមួយនឹងសហរដ្ឋអាមេរិក។ សេចក្តីប្រកាសព័ត៌មានបានបន្ថែមថា៖ «លោកស្រីបានទទូចឲ្យរដ្ឋាភិបាលកម្ពុជាគោរពតាមការប្តេជ្ញាចិត្តចំពោះសិទ្ធិមនុស្សក្នុងប្រទេសនិងអន្តរជាតិនិងធានាដល់ការការពារសិទ្ធិកម្មករ។ លោកស្រីក៏បានអំពាវនាវដល់អាជ្ញាធរឲ្យទម្លាក់ចោលការចោទប្រកាន់ដែលមានលក្ខណៈនយោបាយប្រឆាំងនឹងអ្នកនយោបាយប្រឆាំង អ្នកសារព័ត៌មាននិងសកម្មជននានា»។ លោកស្រី Sherman ក៏បានជំរុញរដ្ឋាភិបាលកម្ពុជាឲ្យបើកចំហរលំហនយោបាយនិងសង្គមស៊ីវិលនៅមុនការបោះឆ្នោតក្រុមប្រឹក្សាឃុំសង្កាត់ឆ្នាំ២០២២និងការបោះឆ្នោតជាតិឆ្នាំ២០២៣។ លោកស្រី Sherman ក៏បានជួបនឹងតំណាងអង្គការសង្គមស៊ីវិល និងលោក កឹម សុខា ផងដែរដោយផ្តោតលើអនាគតប្រទេសកម្ពុជាប្រកបដោយសន្តិភាព ចម្រុងចម្រើន អធិបតេយ្យនិងប្រជាធិបតេយ្យ។ លោកស្រីអនុរដ្ឋមន្ត្រីក៏បានធានាដល់លោកនាយករដ្ឋមន្ត្រី ហ៊ុន សែន ពីចេតនារបស់សហរដ្ឋអាមេរិកក្នុងការធ្វើការជាមួយនឹងប្រទេសកម្ពុជាក្នុងឋានៈជាប្រធានប្តូរវេនរបស់អាស៊ានក្នុងឆ្នាំ២០២២ផងដែរ៕